سوکوتا بورونوب یوللارلا آنلار
گؤیلرده ساللاییب قاشین قاباغین
گئتمک ایسته ییرسن آددیمین گلمیر
گؤزومه باغلی دیر سنین آیاغین
اوخلانیب گؤزومه گؤزلرین سنین
باخیشین جالاییر کؤنلومه سازاق
آیریلیق ناغیلین اوخویورام من
هر کیپریک چالاندا دؤنور بیر واراق
جومورام کؤنلونه آی دنیز گؤزلوم
کؤنلون دالغالانیب چاغلاییر منی
آدیمی سیلیرسن بو گون بختیندن
گؤزلر داملا ـ داملا آغلاییر منی
بو گون سن گئدیرسن کدرلی یم من
دونوبدور آغزیمدا فریادیم سؤزوم
یوخ ! یوخ ! آغلاماییر دالینجا سنین
اوغور اولسون دئیه سو سپیر گؤزوم
نه واختسیز کؤچورسن سونقور باخیشلیم
هاچان یازدا کؤچور گؤللرین قازی
آی ایپک قانادلیم سن کی بیر داها
قاییتمایاجاقسان نئلیرم یازی
داشلاردا آغلاییر وداع مارشینا
یوللاردا دوشونوب سون نییتینی
آیاقلا آرزیمی خوش گونه قوووش
ایسته رم دونیادا سعادتینی
دئمیشدیم آنانا :"سئودیییم گؤزل ،
سیزین قیزینیزدیر ، منیم اولاجاق !"
بیلمزدیم ساچین تک باخدیم قارادی
آرزی چیچکلریم بیر گون سولاجاق
منیمسه بختیمدن بئله گلیبدیر
هئچ آلوو بئله جه منی یاخمادی
اوچدو آرزیلاردان تیکدیییم بینا
ییخیلمیش تاواندان توز دا قالخمادی
گئتدین بخت ائوینه یولون اوغورلو
ظن ائتمه اؤز الیم ـ اؤز باشیم اولدو
گئتدین می حیاتین اوغوللو ـ قیزلی
منیمسه سیرداشیم گؤز یاشیم اولدو
گؤز یاشیم جواهیر ، گؤز یاشیم اینجی
دایان ، گئتمه دایان دردینی آلیم
آغارمیش ساچیمین ساپینا دوزوب
بو سون یادگاری بوینونا سالیم
آتالار دئییبلر:" حیاتین یولو ،
یاری قیسمت اولسا یاری همت دیر "
اولدوقجا چالیشدیم چاتمادیم سنه
خوشبخت اول گؤزلیم ، بودا قیسمت دیر
«الوداع» دئییرم تیترک دوداقلا
لاکین آرزیم ، عشقیم دومانا دؤنور
سؤزلریم آسانجا قوپور دیلیمدن
آنجاق گؤروشوموز گومانا دؤنور
کؤکسومده قیزیلدان بیر سارای سالدیم
یاشارسان عؤمورلوک دیله ییمده سن
گؤزومدن گئتسنده اوزاق دئییلسن
رویالاریمداسان ، اوره ییمده سن
حسن اومود اوغلو
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab